Respublika mulki obyektlarini bir davlat tashkilotidan boshqa bir davlat tashkilotiga berish tartibi toʻgʻrisidagi nizomni tasdiqlash haqida
(resolution, 2025-11-10)

Oʻzbekiston Respublikasi Prezidentining “Davlat mulki obyektlaridan samarali foydalanish boʻyicha qoʻshimcha chora-tadbirlar toʻgʻrisida” 2019-yil 19-fevraldagi PF-5666-son Farmoniga muvofiq davlat koʻchmas mulk obyektlaridan foydalanish samaradorligini oshirish uchun qoʻshimcha shart-sharoitlar yaratish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Davlat mulki obyektlaridan samarali foydalanish boʻyicha qoʻshimcha chora-tadbirlar toʻgʻrisida” 2019-yil 19-fevraldagi PF-5666-son Farmoniga asosan Oʻzbekiston Respublikasi Davlat aktivlarini boshqarish agentligi direktoriga yuqori turuvchi manfaatdor davlat organlari, shuningdek, davlat budjetidan qoʻshimcha mablagʻlar nazarda tutilgan hollarda Iqtisodiyot va moliya vazirligi roziligiga muvofiq idoraviy mansubligidan qatʼi nazar, davlat koʻchmas mulk obyektlarini (qonunchilik hujjatlariga muvofiq xususiylashtirilmaydigan obyektlar bundan mustasno), avtomototransport vositalarni hamda boshqa asosiy vositalarini bir davlat tashkiloti tasarrufidan boshqa bir davlat tashkiloti tasarrufiga operativ boshqaruv huquqi asosida begʻaraz berish toʻgʻrisida qaror qabul qilish huquqi berilganligi maʼlumot uchun qabul qilinsin. 2. Quyidagilarni nazarda tutuvchi Respublika mulki obyektlarini bir davlat tashkilotidan boshqa bir davlat tashkilotiga operativ boshqaruv huquqi asosida begʻaraz berish tartibi toʻgʻrisidagi nizom ilovaga muvofiq tasdiqlansin: respublika mulki obyektlarini bir davlat tashkilotidan boshqa bir davlat tashkilotiga berish boʻyicha hujjatlarni tayyorlash tartibi; respublika mulki obyektlarini bir davlat tashkilotidan boshqa bir davlat tashkilotiga berish boʻyicha qaror qabul qilish tartibi; respublika mulki obyektlarini topshirish va qabul qilish hujjatlarini rasmiylashtirish tartibi. 3. Oʻzbekiston Respublikasi Davlat aktivlarini boshqarish agentligi respublika mulki obyektlarini bir davlat tashkilotidan boshqa bir davlat tashkilotiga berishda qabul qiluvchi tomonning mazkur obyektdan samarali foydalanishini taʼminlashni nazarda tutsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov va Oʻzbekiston Respublikasi Davlat aktivlarini boshqarish agentligi direktori A.J. Ortiqov zimmasiga yuklansin. 1. Mazkur Nizom respublika mulki obyektlarini bir davlat tashkilotidan boshqa bir davlat tashkilotiga operativ boshqaruv huquqi asosida begʻaraz berish tartibini belgilaydi. 2. Ushbu Nizomda quyidagi asosiy tushunchalardan foydalaniladi: respublika mulki obyekt(lar)i — davlat tashkilotiga operativ boshqaruv huquqi bilan tegishli boʻlgan koʻchmas mulk obyektlari (mulkiy kompleks (korxona), binolar va inshootlar, qurilishi tugallanmagan obyektlar va ularning qismlari), avtomototransport vositalari hamda boshqa asosiy vositalar; davlat tashkiloti — davlat organlari, davlat muassasalari va boshqa davlat tashkilotlari. 3. Respublika mulki obyektlari bir davlat tashkilotidan boshqa bir davlat tashkilotiga ushbu Nizomga 1-ilovada keltirilgan sxemaga muvofiq operativ boshqaruv huquqi asosida begʻaraz beriladi. 4. Respublika koʻchmas mulk obyektlari va avtomototransport vositalari bir davlat tashkilotidan boshqa bir davlat tashkilotiga tegishli kadastr hujjatlari va avtomototransport vositasini davlat roʻyxatidan oʻtkazganlik toʻgʻrisida guvohnoma mavjud boʻlgan taqdirda (qurilishi tugallanmagan obyektlar bundan mustasno), operativ boshqaruv huquqi asosida bepul beriladi. Boshqa asosiy vositalarni bir davlat tashkilotidan boshqa bir davlat tashkilotiga operativ boshqaruv huquqi asosida begʻaraz berishda topshiruvchi tashkilot rahbari tomonidan imzolangan asosiy vositalar roʻyxati taqdim etilgan taqdirda amalga oshiriladi. 5. Qurilishi tugallanmagan obyektlar bir davlat tashkilotidan boshqa bir davlat tashkilotiga yer uchastkasi ajratish toʻgʻrisidagi qarordan nusxa va qurilish boʻyicha bajarilgan ishlar hajmi haqidagi tasdiqlangan maʼlumotnoma taqdim etilgan taqdirda, operativ boshqaruv huquqi asosida begʻaraz beriladi. 6. Respublika mulki obyektlari bir davlat tashkilotidan boshqa bir davlat tashkilotiga, agar qonunchilikda boshqacha tartib nazarda tutilmagan boʻlsa, ushbu davlat tashkiloti faoliyati toʻxtatilmasdan operativ boshqaruv huquqi asosida begʻaraz beriladi. 7. Agar respublika koʻchmas mulk obyektlari va avtomototransport vositalari bir davlat tashkilotidan boshqa bir davlat tashkilotiga operativ boshqaruv huquqi asosida begʻaraz berilgan paytda ushbu obyekt savdoda turgan yoki sotilishi belgilangan yoxud tegishli ijara shartnomasi rasmiylashtirilgan, investorlar bilan tuzilgan memorandum yoki shartnoma kuchda boʻlgan boʻlsa, topshiruvchining barcha, shu jumladan ijara shartnomasi yoki investorlar bilan tuzilgan memorandum yoki shartnomasi boʻyicha, huquq va majburiyatlari qabul qiluvchi tomonga oʻtkaziladi. Bunda ijara shartnomasi tomonlari oʻrtasida boshqacha kelishuvga erishilmagan boʻlsa, ijara shartnomasi unda belgilangan muddatga qadar oʻz kuchini yoʻqotmaydi. Ijaraga olingan respublika koʻchmas mulk obyekt(lar)i avtomototransport vositalari hamda boshqa asosiy vositalari boʻyicha tomonlar oʻrtasida kelib chiqqan nizolar qonunchilik hujjatlarida belgilangan tartibda hal etiladi. 8. Respublika mulki obyektlari bir davlat tashkilotidan boshqa bir davlat tashkilotiga Oʻzbekiston Respublikasi Prezidentining, Vazirlar Mahkamasining topshiriqlari va davlat tashkilotlarining tashabbuslariga muvofiq Davlat aktivlarini boshqarish agentligining (keyingi oʻrinlarda — Agentlik) tegishli qarori bilan operativ boshqaruv huquqi asosida begʻaraz beriladi, qonunchilik hujjatlarida nazarda tutilgan hollar bundan mustasno. 9. Tashabbuskor davlat tashkiloti oʻzining yuqori turuvchi tashkilotiga (agar mavjud boʻlsa) respublika mulki obyekt(lar)ini qabul qilish yoki topshirish yuzasidan murojaat qiladi. 10. Tashabbuskorning yuqori turuvchi tashkiloti tegishli murojaat kelib tushgan kundan boshlab oʻn kun muddatda respublika mulki obyekt(lar)ini topshiruvchi va qabul qiluvchi yuqori turuvchi organi roziligi yoki rad etilganligi toʻgʻrisidagi taklifini taqdim etadi. 11. Respublika mulki obyekt(lar)ini bir davlat tashkilotidan boshqa bir davlat tashkilotiga operativ boshqaruv huquqi asosida begʻaraz berish uchun Agentlikka quyidagi hujjatlar taqdim etiladi: a) respublika mulki obyektining bir davlat tashkilotidan boshqa bir davlat tashkilotiga operativ boshqaruv huquqi asosida begʻaraz berilishi toʻgʻrisida Oʻzbekiston Respublikasi Prezidentining va (yoki) Hukumatining tegishli topshirigʻi nusxasi (agar mavjud boʻlsa); b) manfaatdor davlat tashkilotining (topshiruvchi va qabul qiluvchi tashkilot yuqori turuvchi organlarining) respublika mulki obyektini bir davlat tashkilotidan boshqa bir davlat tashkilotiga operativ boshqaruv huquqi asosida begʻaraz berish toʻgʻrisidagi kelishilgan takliflari bayon etilgan murojaatlari (topshiruvchi hamda qabul qiluvchining yuqori turuvchi organlarining roziligi). Mazkur murojaatlarda respublika mulki obyektini qabul qiluvchi tomonning qabul qilingan obyekt(lar)dan foydalanish maqsadlari aniq koʻrsatilishi shart; v) respublika koʻchmas mulk obyekt(lar)ining kadastr hujjatlari nusxalari; g) obyektlarning ushbu Nizomga 2-ilovada keltirilgan namunaga muvofiq pasporti (ppt formatda) va fotosuratlari; d) avtomototransport vositasini davlat roʻyxatidan oʻtkazganlik toʻgʻrisida guvohnomasi; e) boshqa asosiy vositalarni tasdiqlangan roʻyxati; j) respublika mulki obyekt(lar)ini bir davlat tashkilotidan boshqa bir davlat tashkilotiga operativ boshqaruv huquqi asosida begʻaraz berishda respublika mulki obyekt(lar)ini hamda avtomototransport vositalarini topshiruvchi tashkilot tomonidan obyekt(lar)ni saqlash xarajatlari (moliyalashtirish manbalari bilan) toʻgʻrisida maʼlumot. 12. Respublika mulki obyekti tegishli boʻlgan davlat tashkilotining yuqori turuvchi tashkiloti (agar mavjud boʻlsa) rahbari obyekt toʻgʻrisida taqdim etilgan maʼlumotlarning ishonchliligi va toʻgʻri taqdim etilishi uchun shaxsan javobgar hisoblanadi. 13. Respublika mulki obyekti tegishli boʻlgan davlat tashkilotining yuqori turuvchi tashkiloti yoki qabul qiluvchi davlat tashkilotining yuqori turuvchi tashkiloti tomonidan operativ boshqaruv huquqi asosida begʻaraz berilishi belgilangan obyekt toʻgʻrisidagi maʼlumotlar Agentlikka taqdim etiladi. 14. Agentlik ushbu Nizomning 11-bandida qayd etilgan hujjatlar toʻliq taqdim etilgan kundan keyin uch kun ichida respublika mulki obyekt(lar)ini bir davlat tashkilotidan boshqa bir davlat tashkilotiga operativ boshqaruv huquqi asosida begʻaraz berish boʻyicha tegishli qaror qabul qilish maqsadida xulosa olish uchun taqdim etilgan hujjatlarni Oʻzbekiston Respublikasi davlat budjetidan qoʻshimcha mablagʻlar nazarda tutilgan hollarda Oʻzbekiston Respublikasi Iqtisodiyot va moliya vazirligiga yuboradi. 15. Oʻzbekiston Respublikasi Iqtisodiyot va moliya vazirligi taqdim etilgan hujjatlarni koʻrib chiqib, maʼlumotlar olingan kundan boshlab bir hafta muddatda respublika mulki obyekt(lar)ini bir davlat tashkilotidan boshqa bir davlat tashkilotiga operativ boshqaruv huquqi asosida begʻaraz berishda obyekt(lar)ni saqlash xarajatlarining maqsadga muvofiqligi yoki muvofiq emasligi yuzasidan xulosa beradi. Agar Iqtisodiyot va moliya vazirligi tomonidan xulosa belgilangan muddatda taqdim etilmasa, respublika mulki obyekt(lar)ini bir davlat tashkilotidan boshqa bir davlat tashkilotiga operativ boshqaruv huquqi asosida begʻaraz berishning maqsadga muvofiqligi Iqtisodiyot va moliya vazirligi bilan kelishilgan deb hisoblanadi. 16. Agentlik Iqtisodiyot va moliya vazirligining xulosasini olgandan (kelishilgandan) keyin bir hafta muddatda tegishli qaror qabul qiladi va qaror nusxasini pochta aloqasi orqali manfaatdor davlat tashkilotlariga yuboradi. 17. Agentlik respublika mulki obyektlarini bir davlat tashkilotidan boshqa bir davlat tashkilotiga operativ boshqaruv huquqi asosida begʻaraz berish toʻgʻrisida qaror qabul qilishda respublika mulki obyektlarining butligini va ulardan samarali foydalanilishini taʼminlash maqsadida respublika mulki obyektlarini topshiruvchi va qabul qiluvchi tashkilotlarga belgilangan tartibda qoʻshimcha koʻrsatmalar berishi mumkin. 18. Respublika mulki obyektini qabul qiluvchi tomon qaror nusxasini hamda obyektdan kelgusida foydalanish maqsadlaridan kelib chiqib, obyektni saqlash xarajatlari boʻyicha tegishli hisob-kitoblarni besh kun muddatda Oʻzbekiston Respublikasi Iqtisodiyot va moliya vazirligining tegishli hududiy boshqarmasiga taqdim etishi shart (agar budjetdan moliyalashtiriladigan tashkilot hisoblansa). 19. Respublika mulki obyektlarini topshirish-qabul qilish ishlari Agentlikning tegishli qarori qabul qilinganidan keyin oʻn kun muddat ichida amalga oshiriladi. 20. Qonunchilik hujjatlarida respublika mulki obyektlarini operativ boshqaruv huquqi asosida berishning aniq muddati nazarda tutilgan hollarda ushbu muddat obyektlarni berish toʻgʻrisida qabul qilingan qarorda koʻrsatib oʻtilishi mumkin. 201. Davlat muassasalari, shu jumladan, davlat organlari oʻz tarkibiga kiradigan davlat tashkilotlariga tegishli respublika koʻchmas mulk obyektini bir davlat tashkilotidan boshqa bir davlat tashkilotiga operativ boshqaruv huquqi asosida oʻtkazish toʻgʻrisida quyidagi hujjatlarni ilova qilgan holda Agentlikka murojaat qiladi: a) respublika koʻchmas mulk obyekt(lar)ining kadastr hujjatlari nusxalari; b) obyektlarning ushbu Nizomga 2-ilovada keltirilgan namunaga muvofiq pasporti (ppt formatda) va fotosuratlari; v) respublika koʻchmas mulk obyektini bir davlat tashkilotidan boshqa bir davlat tashkilotiga operativ boshqaruv huquqi asosida oʻtkazish toʻgʻrisida Oʻzbekiston Respublikasi Prezidentining va (yoki) Hukumatining tegishli topshirigʻi nusxasi (agar mavjud boʻlsa). Mazkur murojaatda respublika koʻchmas mulkini qabul qiluvchi tomonning qabul qilingan obyekt(lar)dan foydalanish maqsadlari aniq koʻrsatilishi shart. 202. Agentlik ushbu Nizomning 201-bandida qayd etilgan hujjatlar toʻliq taqdim etilgan kundan keyin bir hafta muddatda quyidagilarni koʻrib chiqqan holda respublika koʻchmas mulk obyekt(lar)ini bir davlat tashkilotidan boshqa bir davlat tashkilotiga operativ boshqaruv huquqi asosida oʻtkazish maqsadga muvofiqligi yoki muvofiq emasligi yuzasidan xulosa beradi: obyektning davlat roʻyxatidan oʻtkazilganligi; xususiylashtirish va ijtimoiy va ishlab chiqarish infratuzilmasini rivojlantirish dasturlariga va boshqa dasturlarga kirganligi; Oʻzbekiston Respublikasi Prezidenti Administratsiyasi, Oliy Majlis palatalari, Hukumatning boshqacha tarzda tasarruf etish topshiriqlari mavjudligi; obyektga nisbatan taqiqning (cheklovning) mavjudligi; buziladigan koʻchmas mulk obyektlari mulkdorlariga kompensatsiya sifatida beriladigan obyektlar roʻyxatida ekanligi. 203. Ushbu Nizomning 202-bandining uchinchi — oltinchi xatboshilarda nazarda tutilgan holatlardan biri aniqlangan taqdirda, mazkur koʻchmas mulk obyekt(lar)ini bir davlat tashkilotidan boshqa bir davlat tashkilotiga operativ boshqaruv huquqi asosida oʻtkazish maqsadga muvofiq emasligi yuzasidan xulosa beradi. 204. Davlat muassasasi, shu jumladan, davlat organi Agentlikning ijobiy xulosasini olgandan (kelishilgandan) keyin bir hafta muddatda tegishli qaror qabul qiladi va qaror nusxasini pochta aloqasi orqali manfaatdor tashkilotlarga, shuningdek, Agentlikka yuboradi. Mazkur qarorda respublika koʻchmas mulk obyektlarining butligini va ulardan samarali foydalanilishini taʼminlash belgilanadi. 205. Respublika koʻchmas mulk obyektini qabul qiluvchi tomon qaror nusxasini hamda obyektdan kelgusida foydalanish maqsadlaridan kelib chiqib, obyektni saqlash xarajatlari boʻyicha tegishli hisob-kitoblarni besh kun muddatda Oʻzbekiston Respublikasi Iqtisodiyot va moliya vazirligining tegishli hududiy boshqarmasiga taqdim etishi shart (agar budjetdan moliyalashtiriladigan tashkilot hisoblansa). 206. Respublika koʻchmas mulk obyektlarini topshirish-qabul qilish ishlari davlat muassasasi, shu jumladan, davlat organining tegishli qarori qabul qilinganidan keyin oʻn kun muddat ichida amalga oshiriladi. 21. Respublika mulki obyekt(lar)ini operativ boshqaruv huquqi asosida begʻaraz berish toʻgʻrisida qaror qabul qilingandan keyin topshiruvchi va qabul qiluvchi tomonidan ushbu obyektlarni topshirish va qabul qilish uchun tegishli komissiya tarkibi tasdiqlanadi. 22. Topshiruvchi va qabul qiluvchi komissiya tomonidan imzolanadigan topshirish-qabul qilish dalolatnomasi uch nusxada tuziladi. Obyektni topshirish-qabul qilish dalolatnomasini topshiruvchi va qabul qiluvchi tomonlarning rahbarlari tasdiqlaydi. Topshirish-qabul qilish komissiyasi tomonidan tasdiqlangan topshirish-qabul qilish dalolatnomasining bir nusxasi komissiya tasdiqlagandan keyin oʻn kun muddatda Agentlikka taqdim etiladi, qolgan nusxalari topshiruvchi hamda qabul qiluvchida qoladi. Respublika mulki obyektlarini topshirish-qabul qilish uchun topshiruvchi va qabul qiluvchi tashkilotlar rahbarlari shaxsan masʼul hisoblanadi. 23. Respublika mulki obyektlarini topshirish-qabul qilish komissiyasi raisi va aʼzolari oʻzlari rasmiylashtirgan topshirish-qabul qilish hujjatlarining toʻliqligi hamda qonunchilik hujjatlari talablariga muvofiq tuzilgan boʻlishi uchun javobgar boʻladilar. Obyektni topshirish-qabul qilish ishlari belgilangan muddatlarda amalga oshirilmagan taqdirda, tomonlar oʻzaro kelishgan holda asoslantirilgan sabablarni koʻrsatib, Agentlikni ogohlantirishlari shart. 24. Qabul qiluvchi davlat tashkiloti qabul qilib olingan respublika koʻchmas mulk obyekt(lar)i belgilangan tartibda Oʻzbekiston Respublikasi Qurilish va uy-joy kommunal xoʻjaligi vazirligi huzuridagi Qurilish va uy-joy kommunal xoʻjaligi sohasida nazorat qilish hududiy inspeksiyasi tomonidan texnik koʻrikdan oʻtkaziladi. 25. Agentlikning respublika mulki obyektlarini bir davlat tashkilotidan boshqa bir davlat tashkilotiga operativ boshqaruv huquqi bilan bepul berish boʻyicha qarori ushbu mulk obyektlariga boʻlgan huquqning davlat roʻyxatidan oʻtkazilishiga asos boʻladi, boshqa asosiy vositalar bundan mustasno. 26. Respublika koʻchmas mulk obyektlari operativ boshqaruv huquqi asosida boshqa davlat tashkilotiga oʻtgan taqdirda servitut saqlanib qoladi va servitut belgilash uchun asoslar bekor boʻlgan hollarda bekor qilinishi mumkin. 27. Ushbu Nizom talablarining buzilishida aybdor boʻlgan shaxslar qonunchilik hujjatlariga muvofiq javobgar boʻladilar. Bosqichlar Subyektlar Tadbirlar Bajarish muddatlari 1-bosqich Davlat tashkiloti Oʻzbekiston Respublikasi Prezidentining, Vazirlar Mahkamasining topshiriqlari va davlat tashkilotlarining tashabbusi asosida tegishli hujjatlarni Davlat aktivlarini boshqarish agentligiga taqdim etadi. Takliflar topshiriqqa muvofiq va tashabbus koʻrsatish tartibida beriladi Davlat aktivlarini boshqarish agentligi Respublika mulki obyektlarini operativ boshqaruv huquqi asosida begʻaraz berish boʻyicha taqdim etilgan hujjatlarni koʻrib chiqadi. Hujjatlar olingan kundan boshlab uch kun muddatda Agar taqdim etilgan hujjatlarda kamchiliklar mavjud boʻlsa, davlat tashkilotiga qaror qabul qilishni rad etish boʻyicha yozma xabar yuboradi. 2-bosqich Davlat aktivlarini boshqarish agentligi Taqdim etilgan hujjatlarni tegishli xulosa olish uchun Moliya vazirligiga yuboradi. Hujjatlar olingan kundan boshlab uch kun muddatda Moliya vazirligi Taqdim etilgan hujjatlarni koʻrib chiqib, Agentlikka tegishli xulosa taqdim etadi. Hujjatlar olingan kundan boshlab bir hafta muddatda 3-bosqich Davlat aktivlarini boshqarish agentligi Moliya vazirligining xulosasi asosida tegishli qaror qabul qiladi. Xulosa taqdim etilgandan keyin bir hafta muddatda Davlat aktivlarini boshqarish agentligi Qaror nusxasini manfaatdor davlat tashkilotiga yuboradi. Qaror qabul qilingan kundan keyin bir kun muddatda 4-bosqich Davlat tashkiloti Topshirish va qabul qilish uchun tegishli komissiya tarkibini tasdiqlash va obyektni topshirish-qabul qilish ishlarini amalga oshiradi. Qaror qabul qilingan kundan boshlab oʻn kun muddatda Obyekt pasporti FOTO 1 Obyektning nomi Joylashgan joyi (pochta manzili) Balansda saqlovchi Umumiy yer maydoni (kv.m) Shundan bino va inshootlar egallagan maydon (kv.m) Binoning texnik tavsifi Qavatlar soni FOTO 2 Binoning yoki uning qismining balans (qoldiq) qiymati (ming soʻm) Kommunikatsiya tarmoqlarining mavjudligi Suv taʼminoti Gaz taʼminoti Elektr energiyasi taʼminoti Obyektdan samarali foydalanish boʻyicha taklif